SKRIFTLIG FORESPØRGSEL P-0343/01

af Antonio Di Pietro (ELDR) til Kommissionen

(6. februar 2001)

Om: Renters rente

Kommissionen udviser en selvmodsigende holdning til den italienske bankverdens praksis. På den ene side betvivler den i sin meddelelse af 30. november 2000 grundlaget for andragende 234/2000 af Gianni Colangelo på vegne af foreningen ADUSBEF, der omhandler de italienske bankers beregning af renters rente, med nogle unøjagtige påstande.

Den første unøjagtighed drejer sig om artikel 1283 i den italienske civilret, som ifølge det oplyste fastlægger regler for beregningen af renters rente i Italien. I virkeligheden indeholder denne artikel 1283 ikke regler for, men forbyder derimod beregning af renters rente i almindelig kreditvirksomhed. Beregningen af renters rente er ifølge beslutning 87/103/EØF(1) af 12. december 1986 og den italienske Nationalbanks forordning nr. 12 af 3. december 1994 et resultat af en kartelaftale.

Den anden unøjagtighed vedrører henvisningen til artikel 25 i lovdekret 342/99 af 4. august 1999, som indeholder en tilladelse til beregning af renters rente, hvilket jo ellers er forbudt ifølge civilrettens artikel 1283, en tilladelse, som i modsætning til, hvad Kommissionen hævder, alene vedrører bankerne, hvilket ganske tydeligt fremgår af lovteksten.

På den anden side mener Kommissionen, at den klage over lov nr. 108/96, der indeholder bestemmelser mod åger, som banksammenslutningerne ABI og AIBE indgav til Kommissionen den 15. december 2000, og som er registreret under protokolnr. 15860, kan antages til behandling, selv om det står helt klart, at denne lov på ingen måde er i modstrid med traktatens bestemmelser eller direktiv 89/646/EØF(2) og 89/647/EØF(3), at den tvært imod har til formål at beskytte forbrugerne, og at den overtrædes af bankerne, der med indgåelsen af en kartelaftale har gjort det umuligt for låntagerne at opsige eller genforhandle fastforrentede lån.

Vil Kommissionen på denne baggrund korrigere sin holdning og anlægge sag mod den italienske stat for vedtagelsen af lovdekret 342/99 af 4. august 1999 og lovdekret 393 af 29. december 2000, der er i modstrid med traktatens artikel 3,10, 81, 82 og 86, og mod ABI for krænkelse af traktatens artikel 82?

(1) EFT L 43 af 13.2.1987, s. 51.

(2) EFT L 386 af 30.12.1989, s. 1.

(3) EFT L 386 af 30.12.1989, s. 14.

Svar afgivet på Kommissionens vegne af Mario Monti

(22. marts 2001)

De spørgsmål, der er rejst af det ærede medlem, giver anledning til følgende bemærkninger.

Kommissionen vil først og fremmest gøre det ærede medlem opmærksom på, at den har haft et møde med en repræsentant for Associazione Difesa Utenti Servizi Bancari Finanziari Postali Assicurativi (ADUSBEF) for at drøfte problemerne vedrørende renters rente og andre påståede former for misbrug fra det italienske bankvæsens side. På dette møde blev en påstand/klage med flere bilag forelagt Kommissionen. Dette dokument, der allerede på flere punkter var blevet behandlet i det tidligere andragende nr. 234/00, indeholder også nye oplysninger af betydning for bedømmelsen af eventuelle overtrædelser af EF-traktatens konkurrenceregler fra ABI' side (Associazione Bancaria Italiana). Kommissionen har derfor indledt en undersøgelse for at konstatere om sådanne overtrædelser forekommer; afhængigt af resultatet heraf kunne undersøgelsen give anledning til en overtrædelsesprocedure mod ABI og/eller den italienske regering.

Hvad angår berettigelsen af klagerne vedrørende lov nr. 108/96 om åger skal Kommissionen påpege, at kopier af klagerne fra ABI og AIBE (Associazione italiana Banche Estere), som det ærede medlem henviser til, og en senere kopi fra EF-Bankforeningen (European Banking Federation), er blevet forelagt den italienske regering til udtalelse. Dette er den sædvanlige praksis i forbindelse med sådanne klager. Dette indebærer ikke at der træffes afgørelse om klagens berettigelse, men Kommissionen anmoder altid de pågældende regeringer om at forelægge deres bemærkninger, når en klage henhører under deres kompetenceområde. I følgeskrivelsen til andragendet fra EF-Bankforeningen, har Kommissionen den 20. februar 2001 anmodet den italienske regering om at gøre rede for indholdet af lovdekret nr. 394 af 29. december 2000 og angive årsagerne til dets vedtagelse. Den oprindelige frist den 20. februar 2001 er blevet forlænget en måned for at tage hensyn til de nye regler, der blev vedtaget ved lov nr. 24 den 28. februar 2001.